b'\n_START_ARTICLE_\nGr\xc3\xa5tt pyramidefly\n_START_SECTION_\nUtseende\n_START_PARAGRAPH_\nEt middelsstort (vingespenn 33 \xe2\x80\x93 41 mm), kraftig og tettbygd, gr\xc3\xa5tt nattfly. Antennene er tr\xc3\xa5dformede. Kroppen og forvingen er gr\xc3\xa5, uten tegninger. Forvingen har tre sm\xc3\xa5, svarte flekker som danner en trekant, dessuten et lite, lyst felt bakerst ved roten. Bakvingen er silkeaktig gr\xc3\xa5hvit.\n_START_SECTION_\nLevevis\n_START_PARAGRAPH_\nDenne arten kan p\xc3\xa5treffes n\xc3\xa6r sagt hvor som helst innen utbredelsesomr\xc3\xa5det, b\xc3\xa5de i skog og ulike slags \xc3\xa5pne milj\xc3\xb8er. Larven kan spise en lang rekke ulike planter. De voksne sommerfuglene flyr om natten i august \xe2\x80\x93 september.\n_START_SECTION_\nUtbredelse\n_START_PARAGRAPH_\nArten forekommer over det meste av Palearktis, dessuten i Nord-India og i store deler av Nord-Amerika. I Norge er den vanlig nord til Steinkjer.'